**USMERNENIE LIGOVEJ RADY - RIADIACEHO ORGÁNU TIPOS EXTRA LIGY SENIOROV PRE SEZÓNU 2020-2021**

**ZO DŇA 21.10.2020**

Ligová rada TIPOS Extra ligy seniorov, ako riadiaci orgán súťaže vydáva usmernenie pre súťaž TIPOS Extra liga seniorov, ktoré je záväzné pre všetky kluby hrajúce TIPOS Extra ligu seniorov a platí na celú sezónu 2020 / 2021. Toto usmernenie upravuje postup pri organizovaní dohrávok a predohrávok ligových zápasov, postup pri neodohraní všetkých zápasov v jednotlivých častiach súťaže, ako aj postup pri nariadení povinnej karantény družstva. **Toto usmernenie vstupuje v platnosť dňom 21 októbra 2020.**

**Postup pri nariadení povinnej karantény**

Postup pri zistení pozitívnych prípadov na COVID 19 a postup v prípade nariadenia karantény celého družstva určuje **„Manuál pre kolektívne športy majúce výnimku zo zákazu hromadných podujatí v zmysle opatrenia Úradu verejného zdravotníctva Slovenskej republiky OLP/8326/2020 zo dňa 14.10.2020 v súvislosti s ochorením COVID–19“**

**Podľa vyššie uvedeného „Manuálu“ časť A, ods. C sa uvádza:**

***časť A. Základné princípy/testovanie hráčov/hráčok a návrat do súťažného procesu odstavec*** *c) Návrat do súťažného procesu:*

* *v prípade, že sa klub nachádza v karanténe, je povinný zabezpečiť testovanie osôb klubu metódou RT–PCR na zistenie prítomnosti koronavírusu SARS-CoV-2 (výterom z hltanu a nosohltanu) alebo prostredníctvom antigénových testov pre celé družstvo vrátane realizačného tímu - nie skôr ako 48 hodín pred konaním stretnutia,*
* ***všetci hráči, ktorí budú negatívne testovaní, môžu odohrať stretnutie aj v prípade, že sú stále v karanténe na základe pozitívneho testu hráča ich klubu***

V nadväznosti na „Manuál“ Úradu verejného zdravotníctva v prípade, že bude pozitívne testovaných viac ako 50% hráčov družstva a klub túto skutočnosť riadne preukáže, bude Ligová rada ako riadiaci orgán TIPOS Extra ligy seniorov postupovať v súlade so Súťažným poriadkom SZĽH podľa bodu *4.2.5.5 „chorobnosť družstva, ktorá je preukázaná potvrdením lekára s uvedeným diagnózy, potvrdenými úradnou pečiatkou s vyznačeným kódom lekára a jeho podpisom, ktorý presahuje viac ako 50% hráčov zaradených na zoznamu družstva a to bezodkladne najneskôr však 24 hodín pred úradným začiatkom zápasu.“*

**V rámci tohoto usmernenia sa pre sezónu 2020/2021 chápe viac ako 50% hráčov zaradených do zoznamu družstva pozitívne testovaných na COVID 19 preukázaného riadiacemu orgánu súťaže.**

V prípade, že družstvu TIPOS Extra ligy seniorov bude nariadená povinná karanténa z dôvodu ochranného opatrenia na zabránenie šíreniu ochorenia COVID 19, bezodkladne oznámi túto skutočnosť písomne Riadiacemu orgánu TIPOS Extra ligy seniorov (email: [guryca@szlh.sk](mailto:guryca@szlh.sk)) a sekretárovi súťaže p. P. Remžíkovi ( email: [remzik@szlh.sk](mailto:remzik@szlh.sk) ) a doloží túto skutočnosť rozhodnutím Úradu verejného zdravotníctva, najneskôr však do 3 pracovných dní od nariadenia karantény.

Ukončenie karantény oznámi bezodkladne klub Ligovej rade a sekretárovi súťaže.

**Po ukončení karantény je mužstvo povinné nastúpiť najneskôr na piaty deň na riadne najbližšie kolo, prípadne na dohrávaný, alebo predohrávaný zápas, ktorý môže riadiaci orgán nariadiť.**

**Postup pri stanovení dohrávky súťažného zápasu**

Po ukončení povinnej karantény v prípade, že došlo k naplneniu čl. 4.2.5.5 do 48 hodín sa môžu kluby dohodnúť na termíne dohrávky (usmernenie k čl. 4.2.5 Súťažného poriadku) . Platí pravidlo, že kluby si dohodujú medzi sebou dohrávky spravidla chronologicky od dátumovo najstaršieho neodohraného zápasu. Ak súper, s ktorým má klub dohrať odložený zápas, nemôže na zápas nastúpiť z dôvodu karantény družstva, tak si klub dohodne dohrávku zápasu so súperom, ktorý bezprostredne nasleduje v nasledujúcom nedohranom kole.

Ak sa kluby do 48 hodín nedohodnú na termíne dohrávky, riadiaci orgán (Ligová rada EXS) nariadi dohrávku zápasu spravidla v súlade s princípom chronologického poradia neodohraných zápasov (s prihliadnutím na objektívne okolnosti). Po ukončení povinnej karantény družstva môže riadiaci orgán súťaže nariadiť prvý dohrávaný zápas najskôr na piaty deň po ukončení povinnej karantény.

Všetky dohrávky zápasov sa musia uskutočniť najneskôr do 40 dní od skončenia povinnej karantény družstva. V prípade, že sa družstvo nenastúpi na dohrávaný zápas (dohodnutý, alebo nariadený), tak takto neodohraný zápas bude riešený kontumáciou zápasu v neprospech družstva, ktoré sa na zápas nedostavilo a zároveň bude disciplinárnym previnením klubu. V prípade, že na zápas nenastúpia obe družstvá, ktoré majú zápas odohrať, bude zápas kontumovaný v neprospech oboch družstiev a bude disciplinárnym previnením oboch klubov.

**Postup pri stanovení predohrávky súťažného zápasu**

Riadiaci orgán súťaže bude schvaľovať predohrávky súťažných zápasov nasledovne:

* Ak nie je možné odohrať dohrávaný zápas z dôvodu karanténneho opatrenia v družstve súpera
* Ak nie je možné odohrať zápas v riadnom termíne z dôvodu karanténneho opatrenia v družstve súpera je možné schváliť predohrávku zápasu so súperom, ktorý v tom istom kole tiež nemôže odohrať zápas v riadnom termíne z dôvodu karanténneho opatrenia v družstve súpera

**Postupy pri nemožnosti odohrania všetkých súťažných zápasov zo strany klubu v súvislosti s COVID 19**

**ZÁKLADNÁ ČASŤ SÚŤAŽE (50 zápasov):**

Riadiaci orgán súťaže stanovuje počet 38 zápasov družstva v základnej časti za splnenie podmienky odohrania 75% zápasov základnej časti.

**Postup pri odohraní 75% zápasov základnej časti:**

V prípade, že družstvo TIPOS extraligy seniorov odohrá 38 a viac zápasov základnej časti súťaže a časť zápasov zo základnej časti súťaže nebude môcť odohrať z objektívnych dôvodov, vyplývajúcich z pandemickej situácie na Slovensku, a v tejto súvislosti prijatých opatrení, budú mu na konci základnej časti pripočítané body za neodohrané zápasy vypočítané pomocou bodového koeficientu.

Bodová bonifikácia neodohraných zápasov základnej časti sa uplatní len tým družstvám, ktoré budú mať odohraných najmenej 38 zápasov základnej časti.

Bodový koeficient družstva sa vypočíta tak, že počet získaných bodov za odohrané zápasy v základnej časti sa vydelia počtom odohraných zápasov, čím sa získa bodový koeficient družstva na jeden odohraný zápas.

**Príklad:** Ak družstvo odohrá 40 zápasov základnej časti v ktorých získa celkom 60 bodov, bodový koeficient sa vypočíta podľa vzorca:

Bodový koeficient = 1,5

Bodový koeficient na zápas = 1,5 bodu

Počet neodohraných zápasov = 10

Družstvo získa za neodohrané zápasy 15 bodov ( 10 zápasov x 1,5 bodu), ktoré sa družstvu po skončení základnej časti pripočítajú k získaným bodom. Na konci základnej časti bude mať družstvo celkom 55 bodov.

Celkový počet bodov bude stanovený na 2 desatinné miesta s matematickým zaokrúhľovaním čísiel. (čísla 1,2,3,4,5 za zaokrúhľujú smerom dole; čísla 6,7,8,9, smerom hore)

**Postup pri družstvách, ktoré neodohrajú 75% zápasov základnej časti.**

V prípade, že družstvo TIPOS extraligy seniorov odohrá menej ako 38 zápasov základnej časti súťaže z objektívnych dôvodov vyplývajúcich z pandemickej situácie na Slovensku, a v tej súvislosti prijatých opatrení, nebudú mu za neodohrané zápasy započítané žiadne body na základe bodového koeficientu a  započítané budú len body získané za skutočne odohrané zápasy.

**KVALIFIKÁCIA O POSTUP DO PLAY OFF ( MAXIMÁLNE 5 KôL NA 3 VÍŤAZNÉ ZÁPASY)**

V kvalifikácii o play off družstvo, ktoré nenastúpi na zápas z akéhokoľvek dôvodu, bude za takto neodohraný zápas potrestané kontumáciou zápasu v prospech súpera. V prípade, ak družstvo nenastúpi na zápas z dôvodu karantény, alebo iných opatrení štátu v súvislosti s COVID 19, bude takýto zápas kontumovaný v prospech súpera, ale nebude disciplinárnym previnením klubu.

**PLAY OFF CELÁ ČASŤ (MAXIMÁLNE 7 KôL NA 4 VÍŤAZNÉ ZÁPASY)**

V celej časti PLAY OFF družstvo, ktoré nenastúpi na zápas z akéhokoľvek dôvodu, bude za takto neodohraný zápas potrestané kontumáciou zápasu v prospech súpera. V prípade, ak družstvo nenastúpi na zápas z dôvodu karantény, alebo iných opatrení štátu v súvislosti s COVID 19, bude takýto zápas kontumovaný v prospech súpera, ale nebude disciplinárnym previnením klubu.

Ak bude mať družstvo tri a viac kontumácií, ktoré budú zapríčinené ochorením COVID-19 a v súvislosti s ním nariadenými opatreniami štátu, alebo opatreniami Úradu verejného zdravotníctva, nebude za toto previnenie vylúčené zo súťaže.

V Bratislave dňa 21. októbra 2020

Miroslav Šatan v.r. Miroslav Kováčik v.r. Guryča Igor v.r.